Peter Skaarup (DF), 2001-10-23:
Der skal ikke herske tvivl om, at vi fra Dansk Folkepartis side vil støtte beslutningsforslaget fra regeringen, B 65, om, at Danmark yder et maritimt bidrag i form af korvetten »Niels Juel« til de flådeoperationer, der i øjeblikket er i gang i Middelhavet. Vi er af den opfattelse i Dansk Folkeparti, at det er et led i den terrorbekæmpelse, som først og fremmest England og USA gennemfører i den her tid, og det er med til at aflaste amerikanerne i forhold til de vigtige opgaver, som er i gang i øjeblikket over for specielt Afghanistan.
Derfor synes vi også, at det er helt rigtigt set, at Danmark yder sit bidrag på den måde, som det er lagt frem i det beslutningsforslag, som regeringen har fremsat her i dag.
Vi må selvfølgelig se på under udvalgsarbejdet, om der måtte være spørgsmål, som ikke kan nås at blive besvaret.
Det tror vi ikke at der er, men det er klart, at vi jo i Forsvarsudvalget her efterfølgende må drøfte de ting, som hr. Keld Albrechtsen var inde på i et tidligere indlæg her fra talerstolen.
Vi er af den opfattelse, at det skal gå hurtigt.
Vi mener ikke, at Danmark kan ligge på den lade side og lade andre nationer gå foran.
Vi er nødt til at være med, når det gælder, i forbindelse med at vi fremsender denne her korvet.
Så det skal ikke være noget, der udsætter behandlingen af sagen.
Vi lægger vægt på, at USA har en klar forventning om, at de øvrige NATO-lande yder deres bidrag i den kamp mod terror, der finder sted i øjeblikket.
Man husker jo fra Anden
Verdenskrig, hvordan europæerne vendte sig mod USA i håbet
om, at der kom hjælp derovrefra
Det var måske i virkeligheden det, der fik europæerne til at holde skansen og kæmpe videre.
På samme måde er det også vigtigt for USA nu, at vi hjælper dem fra europæisk side i den bekæmpelse af terror efter terrorangrebet den 11. september.
Så vi lægger vægt på, at det er den linje, vi fortsat fører.
Hvis det er teknisk forsvarligt, hvis det er forsvarligt, for så vidt angår sikkerhedssituationen på skibet, har vi overhovedet ikke nogen problemer med, at man sagde til de værnepligtige, der har interesse i det, der har haft adgang til skibet, har været om bord på skibet i den seneste tid, at de værnepligtige på frivillig basis kunne komme med.
Men vi har også tillid til det, hvis regeringen vælger en anden løsning; det er helt op til regeringen.
Men vi vil godt give det signal, at vi fremover helt sikkert gerne vil være med til at åbne for, at værnepligtige kommer med i den slags aktioner.
Så vil jeg sige, at vi ud over den klare opbakning til beslutningsforslaget har en række spørgsmål, vi vil have afklaret under udvalgsarbejdet.
Det er ikke nødvendigt, at forsvarsministeren besvarer dem her i salen, men ministeren er selvfølgelig velkommen til det.
Det, vi vil fokusere på, er vurderingen af den risiko, som et sådant skib kan være udsat for i området i Middelhavet.
Man må forestille sig, at det måske bliver omfattet af eventuelle terroraktioner fra anden side - det kan være, mens det ligger ved kaj eller lignende -
da er det vigtigt, at det er i stand til at forsvare sig, og at det også har det rigtige udstyr. Og da lægger vi vægt på, at den forstærkning af skrog med panserstål og påmontering af maskingeværer, som har været planen for flådens øvrige skibe,
også bliver omfattet for »Niels Juels« vedkommende.
Vi så jo desværre »USS Cole«, der blev udsat for terrorangreb, som medførte meget, meget store skader på skibet og også medførte dødsfald.
Det skulle meget nødig ske på samme måde med vores korvet dernede.
Vi synes også, det er meget vigtigt, når skibet måtte ligge ved kaj, at der var løbende vagtmandskab på skibet, så man er sikker på at have iværksat alle foranstaltninger i forhold til, hvordan forsvaret af skibet kan være.
Vi ved jo desværre ikke i de her tider, hvad der kan ske med vores skibe, specielt når de tager rundt omkring i verden, kan de blive udsat for eventuelle terrorangreb.
Det står lidt uklart, synes vi, i beslutningsforslaget, om det er Det Udenrigspolitiske Nævn eller det er Folketinget, man rådfører sig med, i det øjeblik man skal ændre ved mandatet.
Det vil vi godt have skåret helt ud i pap.
Det er som sagt ikke noget, ministeren nødvendigvis skal svare på her i salen.
Og så vil vi i øvrigt bakke beslutningsforslaget op.
Vi mener, at det er et rigtigt signal, Danmark sender, ved at sende korvetten af sted.